ጥራቱን የጠበቀ ቡናን በዘላቂነት ለማምረት መረባረብ ይገባል -ጠቅላይ ሚኒስትር ኃይለማርያም
በዓለም ዓቀፍ ገበያ ተፈላጊና ጥራቱን የጠበቀ ቡናን በዘላቂነት ለማምረት ሁሉም አካላት ሊረባረቡ እንደሚገባ ጠቅላይ ሚኒስትር ኃይለ ማርያም ደሳለኝ ገለፁ፡፡አራተኛው ዓለም ዓቀፍ የቡና ጉባዔ ዛሬ በተባበሩት መንግስታት የአፍሪካ ኢኮኖሚ ኮሚሽን አዳራሽ ሲጀመር ጥራቱን የጠበቀ ቡና በሚፈለገው መጠን የማምረት ጉዳይ ትኩረት ሊሰጠው እንደሚገባ ጠቅላይ ሚኒስትሩ ተናግረዋል፡፡ከነዳጅ ቀጥሎ ቡና በሁለተኛ ደረጃ ላይ የሚፈለግ ሸቀጥ መሆኑን የጠቆሙት አቶ ኃይለ ማርያም እንደተፈላጊነቱ ግን ተገቢው ትኩረት አልተሠጠውም ብለዋል፡፡ ስለሆነም የቡና ዘርፍ ተግዳሮት የሆነውን የአየር ንብረት ለውጥ ለመከላከል በደንብ መሥራት እንደሚገባ አሳሰበዋል፡፡በቡና ምርት የተሠማሩ አካላት በተለይም አነስተኛ አርሶ አደሮች ተገቢውን ዋጋ እንዲያገኙ በዘርፉ የተሠማሩ ላኪዎች፣አከፋፋዮችና ነጋዴዎች የበኩላቸውን ጥረት ማድረግ ይጠበቅባቸዋል፡፡አቶ ኃይለ ማርያም እንዳሉት ኢትዮጵያ ለአየር ንብረት ለውጥ የማይበገር አረንጓዴ ኢኮኖሚን የመገንባት ጥረትን አጠናክራ ቀጥላለች፡፡ በዚህም በግብርናና በደን ዘርፍ ላይ ይደርስ የነበረውን ከፍተኛ ጉዳት ለመቀነስ ችላለች፡፡በተጠናቀቀው የአምስት ዓመት የእድገትና ትራንስፎርሜሽን ዕቅድ የቡና ዘርፍ ልማት ስትራቴጂን ነድፋ ተግባራዊ አድርጋለች፡፡ አዋጭና አስተማማኝ የቡና ኢንዱስትሪን ለመገንባትም የበኩሏን ትወጣለችን ብለዋል ጠቅላይ ሚኒስትሩ ፡፡የኢፌዴሪ እርሻና የተፈጥሮ ሃብት ሚኒስትሩ አቶ ተፈራ ደርበው በበኩላቸው የቡና ምርታማነትን በማሳደግና ከዘርፉ የተሻለ ገቢ ለማግኘት ኢትዮጵያ በንቃት እየሠራች መሆኑን ገልፀዋል፡፡ በዓለም ዓቀፍ ገበያ እጅግ ተፈላጊ የሆኑትን የሐረር፣ ጉጂ፣ ሲዳማ፣ ሊሙ፣ ነቀምት፣ በበቃና ሌሎች የቡና ዝርያዎችን በጥራት እያመረተች እንደሆነም አስረድተዋል፡፡የዘርፉን ገበያ ለማዘመን የኢትዮጵያ ምርት ገበያን የመሳሰሉ ተቋማትን በማቋቋም እየሠራች እንደሆነም ነው ያመለከቱት፡፡ በዘርፉ የአንድ መስኮት አገልግሎትን ለመስጠት፤ ግልፅነትና ተጠያቁነትን የተላበሰ ሥርዓት ለመዘርጋት ራሱን የቻለ መሥሪያ ቤት በባለሥልጣን ደረጃ ተቋቁሟል ብለዋል፡፡ የጫካ ቡናን በጥራትና በብዛት ለማምረትም ተገቢው ትኩረት ተሠጥቷል ይላሉ፡፡የአፍሪካ ህብረትና የዓለም ቡና ድርጅት ተወካዮች በመድረኩ ንግግር ያደረጉ ሲሆን አራተኛውና በአፍሪካ አህጉር የመጀመሪያ የሆነው ዓለም ዓቀፍ የቡና ጉባዔ በኢትዮጵያ መደረጉ የቡና መገኛ የሆነችውን ኢትዮጵያን ለማስተዋወቅ ይረዳል ተብሏል፡፡ የቡና ገበያ በዓለም ዓቀፍ ገበያ መውረድ በዘርፉ የተሰማሩ አርሶ አደሮችን ከማዳከሙም በተዳኝ በቡና ዘርፍ የተሰማሩ አካላትን ህይወት እየተፈታተነው መሆኑ ተመልክቷል፡፡በተለይም አነስተኛ አርሶ አደሮች በዓለም ዓቀፍ ገበያ ከሚሰጠው ዋጋ በጣም ያነሰ ስለሚደርሳቸው  ተስፋ ወደ መቁረጥና ፊታቸውን ወደ ሌላ ዘርፍ ለማዞር እየተገደዱ እንደሆነ ተመልክቷል፡፡ ከ25 የአፍሪካ አገራት 23ቱ በከፍተኛ ደረጃ የቡና ምርት መቀዛቀዝ ማሳየታቸው በማሳያነት ቀርቧል፡፡ጉባዔው ዛሬን ጨምሮ ለሶስት ተከታታይ ቀናት የሚቆይ ሲሆን በአምራቾች፣ላኪዎችና ሻጮች መካከል ልምድ ለመለዋወጥና የገበያ ትስስር ለመፍጠር ያግዛል፡፡